Hálā Dávid a ngálod yǎ ńló ńkǒl, ńdɔ fɔ́ɔ́ Siva, etúgā Mefibosheth, a ngázu tóban ai nyé ai bǒzəle bə́bɛ̄, bə́ bə̄gə́ bə̄ḿbāŋála miǹtɛd míbɛ̄, ǹtɛd míḿbɔ́n míńkód bibumá bí wɔ̂n, ǹtɛd míńnám bibumá, ndə́g bikob ai wɔ̂n dzyǎ. 2Ǹkúkúmá nyé ai Siva nâ: “Wayi bɔ ai é byə́m bī dzé?” Siva nyé nâ: “Bǒzəle ású miǹtɔbɔ mí ńkúkúmá naa bə́ wūlū étē, bəḿbāŋála ású étɔŋɔ bɔ́ngɔ́ bə́ ńkúkúmá, wɔ̂n fə ású yə̄ nâ é mod ǎ yi ku sɔ́m á ńkōd ńnam a nyúú.” 3Ǹkúkúmá nyé nâ: “Mǎńtí woe a nə vé ?” Siva nyé nâ: “A lígí á Yērúzalɛm”, amú ā dzó nâ: “Aná ńgɔ̄ ndá Ísraɛ̂l yǎyi ma dúgan éwōgē ésīá wama.” 4Ǹkúkúmá nyé ai Siva nâ: “É byə́m bísə Mefibosheth a bələ́, byáwōge ai wa.” Siva nyé nâ: “Makogolan ai wa nâ mə́ yen fɔ́ɔ́ mvɔ̄m á mís móe, ǎ ńtī ǹkúkúmá wama.” Dávid bân Shiméi 5Ḿból Dávid ǎ lodo á dzāl Bahurím, ńdɔ mod m̀bɔ́g yǎ ndâ bod Sául a ngákwí, dzwé nâ Shiméi, ndómân Géra, ǎ ngakə a ta Dávid. 6A woaga nyé ngɔg ai bəzimbi bóé bə́sə. Ǹkán bītá Dávid ai bod bə́sə bə́ mān nye vúl édínga á nyɔ́l, bə́ ngasúg ngɔg. 7Mə́tā mā ḿmɔ Shiméi a ngábə́ taa Dávid, nyé nâ: “Tám kə, kələ́g, ǎ ńwê bod, êbɔ̌l dzóm ! 8Məkǐ mə́ tsóó yǎ ndâ bod Sául ḿmɔ Ǹtondôbə ǎ soe wa á ńló mālá; ású étɔá ńkúkúmá Sául ó ngáfadi, ńdɔ Ǹtondôbə ǎ dalí wa edzóe, a və́ə́ mɔ́n wóe Absalóm. Amalá tē ńdɔ o bəgə́ dīlí ězilingǎn mod ! 9Ńdɔ Avishái, ndómân Seruya, ǎ zu dzó ai ǹkúkúmá naa: “Yə ńtwí mvú nyū ńgɔ̄ ó nə́ dzǎm ta ńkúkúmá ná? Dzǒge ma, mə́ kə̄ nyé kwé ńló.” 10Ńdɔ ǹkúkúmá ā yalan, nyé nâ; “Ǎ ndómán Seruya, tám bía dzoge édílī. Ngə́ Ńtondôbə ńnye ǎ kād nyē nâ: Tǎ Dávid. Zá á nə́ nye dzǎm sílī naa: Wabɔ nálā ású dzé? 11Ńdɔ Dávid a ngádzó ai Avishái ai bəzimbi bóé naa: “É mɔ́n māmēn mə̄ byé, á ngámán lúman ai ma ná, ngaman ai mod yǎ ndâ bod Bényamín ! Dzǒgān nyé, á ta ma, ngə́ Ńtondôbə ńnye a lóm nyē. 12Zá ā ndzí, ngə́ Ńtondôbə a yi yén é ngɔ́l é bələ́ mā, a dúgán mə bɔ ḿbəŋ, a vǎ ámālá á bə̄lə́ mā dí.”